ছুটি কাটাতে না পেরে উড়ান সংস্থাকে দুষলেন অভিষেক!

ওয়েব ডেস্ক: একদিনের ছুটি কাটাতে দিল্লি থেকে বিমান ধরতে গিয়েছিলেন তরুণ তারকা ক্রিকেটার অভিষেক শর্মা (Abhishek Sharma)। চরম দুর্গতির সম্মুখীন হতে হল তাঁকে। সোশ্যাল মিডিয়ায় কোনও রাখঢাক না করে এক বেসরকারি উড়ান সংস্থাকে বিষোদগার করেছেন অভিষেক। নাম করে দোষারোপ করেছেন এক কর্মীকেও।

ইনস্টাগ্রাম স্টোরিতে অভিষেক লেখেন, “দিল্লি এয়ারপোর্টে (Delhi Airport) ইন্ডিগোতে আমার সবথেকে খারাপ অভিজ্ঞতা হল। কর্মীদের ব্যবহার, বিশেষ করে কাউন্টার ম্যানেজার সুস্মিতা মিত্তলের ব্যবহার গ্রহণযোগ্য নয়। আমি সঠিক সময়ে সঠিক কাউন্টারে পৌঁছেছিলাম কিন্তু বিনা কারণে তাঁরা আমায় অন্য কাউন্টারে পাঠিয়ে দেন, তারপর জানান চেক ইন বন্ধ হয়ে গিয়েছে, ফলে আমার ফ্লাইট মিস হয়ে গিয়েছে।”

আরও পড়ুন: চ্যাম্পিয়ন্স ট্রফির দল ঘোষণা করল বিশ্বচ্যাম্পিয়ন অস্ট্রেলিয়া

তরুণ তুর্কি আরও বলেন, “আমার মাত্র একদিনের সুযোগ ছিল, যেটা সম্পূর্ণভাবে নষ্ট হল। বিষয়টা আরও খারাপ হয়েছে যে ওরা আমাকে কোনও পরবর্তী সাহায্যদান করেনি। এটা আমার উড়ানের সবথেকে খারাপ অভিজ্ঞতা, সবথেকে জঘন্য স্টাফ ম্যানেজমেন্ট।”

প্রসঙ্গত, আগামী ২২ নভেম্বর ইংল্যান্ডের বিরুদ্ধে শুরু হচ্ছে ভারতের তিন ম্যাচের টি২০ সিরিজ (T20 Series)। এই সিরিজের স্কোয়াডে আছেন অভিষেক। শুধু আছেন নয় তিনি প্রথম এগারোয় থাকবেন তাও নিশ্চিত। আন্তর্জাতিক টি২০তে এখন পর্যন্ত তাঁর পরিসংখ্যান বেশ ভালো। ১১টি ইনিংস খেলেছেন অভিষেক, ২৩.৩০ গড়ে করেছেন ২৫৬ রান, স্ট্রাইক রেট ১৭১.৮। রয়েছে একটি শতরানও।